CELEX: 32022R0791
Language: sk
Date: 2022-05-19 00:00:00
Title: Vykonávacie nariadenie Komisie (EÚ) 2022/791 z 19. mája 2022, ktorým sa mení vykonávacie nariadenie (EÚ) 2017/1185, pokiaľ ide o oznamovanie úrovní zásob obilnín, olejnín a ryže

20.5.2022   
               
               
                  SK
               
               
                  Úradný vestník Európskej únie
               
               
                  L 141/15
               
            
         VYKONÁVACIE NARIADENIE KOMISIE (EÚ) 2022/791
         z 19. mája 2022,
         ktorým sa mení vykonávacie nariadenie (EÚ) 2017/1185, pokiaľ ide o oznamovanie úrovní zásob obilnín, olejnín a ryže
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 223 ods. 3,
         keďže:
         
                     (1)
                  
                  
                     Vo vykonávacom nariadení Komisie (EÚ) 2017/1185 (2) sa stanovujú pravidlá uplatňovania nariadenia (EÚ) č. 1308/2013, pokiaľ ide o povinnosti členských štátov týkajúce sa poskytovania relevantných informácií a predkladania dokumentov Komisii.
                  
               
                     (2)
                  
                  
                     Zabezpečenie kvality zozbieraných a šírených údajov je nevyhnutné na monitorovanie a zaistenie primeranej transparentnosti trhu. Členské štáty sú preto povinné oznámiť Komisii údaje potrebné na dosiahnutie týchto cieľov.
                  
               
                     (3)
                  
                  
                     Hoci je naďalej zodpovednosťou členských štátov prijať potrebné opatrenia na zabezpečenie toho, aby oznámené informácie boli relevantné pre príslušný trh a aby boli presné a úplné, Komisia má využiť svoje odvetvové odborné znalosti s cieľom určiť, ktoré údaje sa majú uverejniť v prípadoch, keď členské štáty požadované informácie neoznámili.
                  
               
                     (4)
                  
                  
                     Invázia Ruska na Ukrajinu, ktorá sa začala 24. februára 2022, a z toho vyplývajúce narušenia svetového trhu odhalili celý rad informačných nedostatkov. Aktuálne informácie o úrovniach zásob obilnín, olejnín a ryže vrátane produkcie a úrovní zásob certifikovaných osív, ktoré sa nachádzajú u výrobcov, veľkoobchodníkov a príslušných hospodárskych subjektov, sa ukázali ako nevyhnutné pri rozhodovaní o príslušných opatreniach na prevenciu a zmiernenie narušení trhu. Oznamovacie povinnosti by sa preto mali rozšíriť aj na tieto informácie.
                  
               
                     (5)
                  
                  
                     Vykonávacie nariadenie (EÚ) 2017/1185 by sa preto malo zodpovedajúcim spôsobom zmeniť.
                  
               
                     (6)
                  
                  
                     Vzhľadom na skutočnosť, že ruská invázia na Ukrajinu má už teraz vplyv na obchod s obilninami, olejninami a ryžou, ako aj na ich ceny, toto nariadenie by malo nadobudnúť účinnosť dňom jeho uverejnenia v Úradnom vestníku Európskej únie. Členským štátom by sa však mal poskytnúť dostatočný čas na vypracovanie metodík a operačných systémov na zber požadovaných informácií, a preto by sa nové ustanovenia týkajúce sa oznamovania stanovené v prílohe III k vykonávaciemu nariadeniu (EÚ) 2017/1185 mali uplatňovať od júla 2022.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
                  
               PRIJALA TOTO NARIADENIE:
         
            Článok 1
            Zmeny vykonávacieho nariadenia (EÚ) 2017/1185
            Vykonávacie nariadenie (EÚ) 2017/1185 sa mení takto:
            
                        1.
                     
                     
                        Článok 5 sa nahrádza takto:
                        
                           „Článok 5
                           Štandardné oznámenie
                           Ak sa v aktoch uvedených v článku 1 nestanovuje inak, v prípade, že členský štát, prípadne tretie krajiny alebo hospodárske subjekty neposkytli Komisii požadované informácie alebo nepredložili požadované dokumenty do stanoveného termínu („nulový návrat“), má sa za to, že oznámili toto:
                           
                                       a)
                                    
                                    
                                       v prípade cien: že informácie nemajú k dispozícii;
                                    
                                 
                                       b)
                                    
                                    
                                       v prípade iných kvantitatívnych údajov: nulovú hodnotu;
                                    
                                 
                                       c)
                                    
                                    
                                       v prípade kvalitatívnych informácií: že nemajú „žiadne informácie, ktoré by oznámili“.
                                    
                                 Vo všetkých prípadoch Komisia rozhodne, či sa štandardná hodnota uverejní a/alebo nahradí odhadom Komisie či odkazom na neposkytnutie informácií.“
                        
                     
                  
                        2.
                     
                     
                        Príloha III sa mení v súlade s prílohou k tomuto nariadeniu.
                     
                  
         
            Článok 2
            Nadobudnutie účinnosti a uplatňovanie
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
            Článok 1 bod 2 sa uplatňuje od 1. júla 2022.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 19. mája 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 671.
         
            (2)  Vykonávacie nariadenie Komisie (EÚ) 2017/1185 z 20. apríla 2017, ktorým sa stanovujú pravidlá uplatňovania nariadení Európskeho parlamentu a Rady (EÚ) č. 1307/2013 a (EÚ) č. 1308/2013, pokiaľ ide o poskytovanie informácií a predkladanie dokumentov Komisii, a ktorým sa menia a zrušujú viaceré nariadenia Komisie (Ú. v. EÚ L 171, 4.7.2017, s. 113).
      
      
         
            PRÍLOHA
            V prílohe k vykonávaciemu nariadeniu (EÚ) 2017/1185 III bode 1 sa zápis týkajúci sa ryže nahrádza takto:
            
               „1a.   Ryža
               
               
                  Obsah oznámenia: pre každý druh ryže uvedený v časti I bodoch 2 a 3 prílohy II k nariadeniu (EÚ) č. 1308/2013:
               
                           a)
                        
                        
                           vysadená plocha, agronomická výnosnosť, produkcia nelúpanej ryže v roku zberu úrody a výnos z brúsenia ryže;
                        
                     
                           b)
                        
                        
                           domáce použitie ryže (vrátane spracovateľského priemyslu) vyjadrené ako ekvivalent brúsenej ryže;
                        
                     
                           c)
                        
                        
                           mesačné úrovne zásob ryže (vyjadrené ako ekvivalent brúsenej ryže), ktoré sa nachádzajú u výrobcov a v zariadeniach na brúsenie, rozpísané podľa množstva ryže vyrobenej v Únii a dovezenej ryže.
                        
                     
                  Obdobie oznamovania: do 15. januára každého roka za predchádzajúci rok, pokiaľ ide o vysadenú plochu a domáce použitie; do konca každého mesiaca za predchádzajúci mesiac, pokiaľ ide o mesačné zásoby.
               
                  Dotknuté členské štáty:
               
               
                           a)
                        
                        
                           pokiaľ ide o produkciu nelúpanej ryže, všetky členské štáty, ktoré produkujú ryžu;
                        
                     
                           b)
                        
                        
                           pokiaľ ide o domáce použitie, všetky členské štáty;
                        
                     
                           c)
                        
                        
                           pokiaľ ide o zásoby ryže, všetky členské štáty, ktoré produkujú ryžu, a členské štáty, v ktorých sa nachádzajú zariadenia na brúsenie ryže.
                        
                     1b.   Obilniny
               
               
                  Obsah oznámenia: mesačná úroveň zásob obilnín relevantných pre trh Únie na základe zásob, ktoré sa nachádzajú u príslušných výrobcov, veľkoobchodníkov a hospodárskych subjektov.
               
                  Obdobie oznamovania: do konca každého mesiaca za predchádzajúci mesiac.
               
                  Dotknuté členské štáty: všetky členské štáty.
               1c.   Olejniny
               
               
                  Obsah oznámenia: mesačná úroveň zásob repky olejnej, slnečnicových semien, sójových bôbov, šrotu z repky olejnej, múčky zo slnečnicových semien, sójovej múčky, surového repkového oleja, surového slnečnicového oleja a surového sójového oleja na základe zásob, ktoré sa nachádzajú u príslušných výrobcov, veľkoobchodníkov a hospodárskych subjektov.
               
                  Obdobie oznamovania: do konca každého mesiaca za predchádzajúci mesiac.
               
                  Dotknuté členské štáty: všetky členské štáty.
               1d.   Certifikované osivo
               
               
                  Obsah oznámenia: pokiaľ ide o obilniny, ryžu, olejniny a bielkovinové plodiny, v prípade ktorých členské štáty oznamujú ceny na základe bodov 1, 2 a 3 prílohy I alebo bodu 2 prílohy II:
               
                           a)
                        
                        
                           plocha schválená na certifikáciu;
                        
                     
                           b)
                        
                        
                           množstvá zozbieraného osiva na certifikáciu;
                        
                     
                           c)
                        
                        
                           úroveň zásob certifikovaného osiva, ktoré sa nachádzajú u príslušných prevádzkovateľov.
                        
                     
                  Obdobie oznamovania: do 15. novembra každého roka za zberovú plochu v danom roku, pokiaľ ide o plochou schválenú na certifikáciu; do 15. januára každého roka za predchádzajúci rok, pokiaľ ide o zozbierané osivo; do konca februára a do konca júla za predchádzajúci mesiac, pokiaľ ide o zásoby.
               
                  Dotknuté členské štáty: členské štáty, na ktoré sa vzťahujú body 1, 2 a 3 prílohy I alebo bod 2 prílohy II.“